CELEX: 32015D2291
Language: mt
Date: 2015-12-07 00:00:00
Title: Deċiżjoni ta' Implimentazzjoni tal-Kummissjoni (UE) 2015/2291 tas-7 ta' Diċembru 2015 li temenda d-Deċiżjoni ta' Implimentazzjoni 2013/722/UE fir-rigward tal-ammont massimu tal-kontribut finanzjarju tal-Unjoni għall-programm ta' eradikazzjoni tar-rabja fil-Latvja fl-2014 (notifikata bid-dokument C(2015) 8607) (Test b'rilevanza għaż-ŻEE)

9.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 323/27
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/2291
   tas-7 ta' Diċembru 2015
   li temenda d-Deċiżjoni ta' Implimentazzjoni 2013/722/UE fir-rigward tal-ammont massimu tal-kontribut finanzjarju tal-Unjoni għall-programm ta' eradikazzjoni tar-rabja fil-Latvja fl-2014
   
      
         (notifikata bid-dokument C(2015) 8607)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2009/470/KE tal-25 ta' Mejju 2009 dwar in-nefqa fil-kamp veterinarju (1), u b' mod partikolari l-Artikolu 27(5) tagħha,
   Wara li kkunsidrat ir-Regolament (UE) Nru 652/2014 tal-Parlament Ewropew u tal-Kunsill tal-15 ta' Mejju 2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li jemenda d-Direttivi tal-Kunsill 98/56/KE, 2000/29/KE u 2008/90/KE, ir-Regolamenti (KE) Nru 178/2002, (KE) Nru 882/2004 u (KE) Nru 396/2005 tal-Parlament Ewropew u tal-Kunsill, id-Direttiva 2009/128/KE tal-Parlament Ewropew u tal-Kunsill u r-Regolament (KE) Nru 1107/2009 tal-Parlament Ewropew u tal-Kunsill u li jħassar id-Deċiżjonijiet tal-Kunsill 66/399/KEE, 76/894/KEE u 2009/470/KE (2), u b'mod partikolari l-Artikoli 13(3), (5) u 45(1) tiegħu,
   Billi:
   
               (1)
            
            
               L-Artikolu 11(3) tad-Deċiżjoni ta' Implimentazzjoni tal-Kummissjoni 2013/722/UE (3) japprova l-programm pluriennali għall-eradikazzjoni tar-rabja ippreżentat mil-Latvja għall-perjodu ta' bejn l-1 ta' Jannar 2014 u l-31 ta' Diċembru 2016.
            
         
               (2)
            
            
               Skont il-punt (c)(vi) tal-Artikolu 11(6) tad-Deċiżjoni ta' Implimentazzjoni 2013/722/UE, l-ammont massimu tal-kontribut finanzjarju tal-Unjoni għall-programm ta' eradikazzjoni tar-rabja ppreżentat mil-Latvja fl-2014 inizjalment kien stabbilit għal EUR 1 225 000. Skont il-punt (c)(ii) tal-Artikolu 11(7) ta' dik id-Deċiżjoni, l-ammont massimu tal-kontribut finanzjarju għal parti tal-programm li trid tiġi implimentata fiż-żona ta' lqugħ tal-Belarussja kien stabbilit għal EUR 475 000.
            
         
               (3)
            
            
               Wara l-valutazzjoni li saret mill-Kummissjoni dwar ir-rapporti tekniċi u finanzjarji intermedji ppreżentati mill-Istati Membri skont l-Artikolu 27(7) tad-Deċiżjoni 2009/470/KE dwar in-nefqa mġarrba għall-finanzjament tal-programmi ta' eradikazzjoni fis-sena 2014, id-Deċiżjoni ta' Implimentazzjoni tal-Kummissjoni 2014/925/UE (4) emendat l-ammonti massimi għal dawk il-programmi.
            
         
               (4)
            
            
               L-Artikolu 5(17) tad-Deċiżjoni ta' Implimentazzjoni 2014/925/UE emenda l-punt (c)(vi) tal-Artikolu 11(6) tad-Deċiżjoni ta' Implimentazzjoni 2013/722/UE u stabilixxa l-ammont massimu tal-kontribut finanzjarju tal-Unjoni għall-programm ta' eradikazzjoni tar-rabja ppreżentat mil-Latvja fl-2014 għal EUR 400 000. L-Artikolu 5(18) tad-Deċiżjoni ta' Implimentazzjoni 2014/925/UE emenda l-punt (c)(ii) tal-Artikolu 11(7) tad-Deċiżjoni ta' Implimentazzjoni 2013/722/UE u stabilixxa l-ammont massimu tal-kontribut finanzjarju tal-Unjoni għal dik il-parti ta' dak il-programm li jrid jiġi implimentat fiż-żona ta' lqugħ tal-Belarussja għal EUR 400 000.
            
         
               (5)
            
            
               Kien hemm żball fl-ammont massimu l-ġdid stabbilit tal-kontribut finanzjarju tal-Unjoni għall-programm ta' eradikazzjoni tar-rabja ppreżentat mil-Latvja fl-2014. B'mod partikolari, skont il-punt (c)(vi) tal-Artikolu 11(6) u l-punt (c)(ii) tal-Artikolu 11(7) tad-Deċiżjoni ta' Implimentazzjoni 2013/722/UE kif emendata, jekk il-parti tal-programm li trid tiġi implimentata fiż-żona ta' lqugħ tal-Belarussja titwettaq sew u jintuża l-kontribut ta' EUR 400 000, ma jifdalx aktar kontribut finanzjarju tal-Unjoni disponibbli għall-parti tal-programm li trid tiġi implimentata fil-Latvja. Dan mhuwiex konsistenti mal-istrateġija globali għall-eradikazzjoni tar-rabja mill-Unjoni Ewropea peress li huwa bbażat fuq il-qerda tal-marda mill-Istati Membri u fuq il-ħolqien ta' żoni ta' lqugħ mal-fruntieri esterni tal-Unjoni biex jipprevjenu l-introduzzjoni mill-ġdid tal-marda.
            
         
               (6)
            
            
               Għalhekk, id-Deċiżjoni ta' Implimentazzjoni 2013/722/UE għandha tiġi emendata skont dan, filwaqt li jitqies ir-rapport tekniku u finanzjarju intermedju ppreżentat mil-Latvja dwar l-implimentazzjoni tal-programm għall-eradikazzjoni tar-rabja fl-2014.
            
         
               (7)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Fl-Artikolu 11(6) tad-Deċiżjoni ta' Implimentazzjoni 2013/722/UE, il-punt (c)(vi) jinbidel b'dan li ġej:
   
      
                  “(vi)
               
               
                  EUR 800 000 għal-Latvja”.
               
            
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, is-7 ta' Diċembru 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 155, 18.6.2009, p. 30.
   
      (2)  ĠU L 189, 27.6.2014, p. 1.
   
      (3)  Id-Deċiżjoni ta' Implimentazzjoni tal-Kummissjoni 2013/722/UE tad-29 ta' Novembru 2013 li tapprova programmi annwali u multiannwali u l-kontribut finanzjarju mill-Komunità għall-eradikazzjoni, il-kontroll u l-monitoraġġ ta' ċertu mard tal-annimali u żoonożi ppreżentati mill-Istati Membri għall-2014 u s-snin ta' wara (ĠU L 328, 7.12.2013, p. 101).
   
      (4)  Id-Deċiżjoni ta' Implimentazzjoni tal-Kummissjoni 2014/925/UE tas-16 ta' Diċembru 2014 li tapprova ċerti programmi emendati għall-qerda, il-kontroll u l-monitoraġġ tal-mard tal-annimali u ż-żoonożi għas-sena 2014 u li temenda d-Deċiżjoni ta' Implimentazzjoni 2013/722/UE fir-rigward tal-kontribuzzjoni finanzjarja tal-Unjoni għal ċerti programmi approvati minn dik id-Deċiżjoni (ĠU L 363, 18.12.2014, p. 173).